Мыхьэнэ ин зиIэ Iуэхухэр
Урысейм щIыуэпсым кIэлъыплъынымкIэ и IуэхущIапIэм КъБР-м щиIэ къудамэм зэIущIэ иригъэкIуэкIащ. Ар теухуауэ щытащ Къэбэрдей-Балъкъэрым и лIыкIуэу дыкъэ зыухъуреихь дунейр хъумэнымкIэ еплIанэ урысейпсо съездым хэтынухэр къыхэхыным.
Съездым хэтынущ КъБР-м щIыуэпсым и хъугъуэфIыгъуэхэмрэ экологиемкIэ и министр Гызыев Берт, Урысейм щIыуэпсыр хъумэнымкIэ и IуэхущIапIэм и къудамэу КъБР-м щыIэм и унафэщI Асанов Зейтун, Къэрал бгы лъагэ щIыпIэм и Iэтащхьэ Газаев Мухътар. Властым и хабзэубзыху органым и цIэкIэ съездым кIуэнущ КъБР-м и Парламентым Экологиемрэ щIыуэпсыр къэгъэсэбэпынымкIэ и комитетым и унафэщI Несутулов Виктор.
Еджагъэшхуэхэм зэIущIэм ягъакIуэ КIуэкIуэ Валерэ и цIэр зезыхьэ Къэбэрдей-Балъкъэр къэрал мэкъумэш университетым и щIэныгъэхутэ IэнатIэм и унафэщI Къуэжокъуэ Мухьэмэд, щIыпIэ самоуправленэм и органхэм я делегатщ Шэрэдж, Май районхэм я администрацэхэм я Iэтащхьэхэу Темиржанов Махътырэ Шипов Владимиррэ. Псори зэхэту цIыху 13 мэхъу.
Съездыр «Крокус Экспо» дунейпсо гъэлъэгъуапIэм мы гъэм и дыгъэгъазэм щекIуэкIынущ. Ар зэхуешэс Урысей Федерацэм ЩIыуэпсымрэ экологиемкIэ и министерствэм. Зэхыхьэшхуэм щытепсэлъыхьынущ дыкъэзыухъуреихь дунейр сакъыу хъумэным егъэщIылIа Iуэхухэм.
КъБР-м ЩIыуэпсым и хъугъуэфIыгъуэхэмрэ экологиемкIэ и министерствэм и пресс-IуэхущIапIэ.
